b'\n_START_ARTICLE_\nLengvasis kult\xc5\xabrizmas\n_START_PARAGRAPH_\nLengvasis kult\xc5\xabrizmas, k\xc5\xabno rengyba (angl. fitness, taip pat physical fitness\xc2\xa0\xe2\x80\x93 tinkamumas, gera fizin\xc4\x97 b\xc5\xabkl\xc4\x97, paj\xc4\x97gumas, u\xc5\xbesigr\xc5\xabdinimas), nevartotinas terminas \xe2\x80\x9efitnesas\xe2\x80\x9c \xc2\xa0\xe2\x80\x93 sporto \xc5\xa1aka (viena i\xc5\xa1 kult\xc5\xabrizmo kryp\xc4\x8di\xc5\xb3), pratybos, palaikan\xc4\x8dios ger\xc4\x85 \xc5\xbemogaus fizin\xc4\x99 b\xc5\xabkl\xc4\x99, taip pat vienas i\xc5\xa1 laisvalaikio praleidimo b\xc5\xabd\xc5\xb3.\n_START_SECTION_\nMaitinimosi ypatumai\n_START_PARAGRAPH_\nSportuojantys su svarmenimis turi pri\xc5\xbei\xc5\xabr\xc4\x97ti savo mityb\xc4\x85. Dienos raciono apie 60 procent\xc5\xb3 tur\xc4\x97t\xc5\xb3 sudaryti baltymai, ma\xc5\xbeiau\xc2\xa0\xe2\x80\x93 angliavandeniai ir visai ma\xc5\xbeai\xc2\xa0\xe2\x80\x93 riebalai. _NEWLINE_Kartais vartojami \xc4\xafvair\xc5\xabs maisto papildai.\n_START_SECTION_\nLengvasis kult\xc5\xabrizmas Lietuvoje\n_START_PARAGRAPH_\n\xc5\xa0i\xc4\x85 sporto \xc5\xa1ak\xc4\x85 koordinuoja Tarptautin\xc4\x97 lengvojo kult\xc5\xabrizmo federacija (Tarptautin\xc4\x97 fitneso federacija), turinti ir savo atstovyb\xc4\x99 Lietuvoje. 2007 metais Tarptautin\xc4\x97s lengvojo kult\xc5\xabrizmo federacijos vykdomosios tarybos nariams Lietuvos Respublikos Seime buvo surengtas oficialus pri\xc4\x97mimas. Tarptautin\xc4\x97 federacija supa\xc5\xbeindino su savo veikla bei ateities planais, diskusijose buvo aptarti lengvojo kult\xc5\xabrizmo sporto, sveikatingumo ir auk\xc5\xa1to sportinio meistri\xc5\xa1kumo vystymo Lietuvoje ir pasaulyje klausimai._NEWLINE_Tarptautin\xc4\x97 lengvojo kult\xc5\xabrizmo federacija 1968\xc2\xa0m. yra \xc4\xafsteigusi \xe2\x80\x9eGintarin\xc4\xaf priz\xc4\x85\xe2\x80\x9c. 2008\xc2\xa0m. tarptautinis \xe2\x80\x9eGintarinio prizo\xe2\x80\x9c turnyras \xc5\xa1ven\xc4\x8dia 40-ties met\xc5\xb3 jubiliej\xc5\xb3._NEWLINE_Spar\xc4\x8diai populiar\xc4\x97jant lengvojo kult\xc5\xabrizmo sportui pasaulyje, \xc5\xa1iandien svarb\xc5\xb3 vaidmen\xc4\xaf tarptautiniame sporto gyvenime vaidina JAV, Argentina, Lietuva, Rusija, Slovakija, Lenkija ir Latvija. _NEWLINE_1998\xc2\xa0m. (Palangoje) vyko Tarptautin\xc4\x97s lengvojo kult\xc5\xabrizmo federacijos organizuotas pasaulio \xc4\x8dempionatas. B\xc5\xabtent Palangoje vykusio tarptautinio kongreso metu buvo nuspr\xc4\x99sta Lietuvoje registruoti tarptautin\xc4\x99 lengvojo kult\xc5\xabrizmo (fitneso) federacij\xc4\x85 (WFF)._NEWLINE_2005\xc2\xa0m. Vilniaus kongres\xc5\xb3 r\xc5\xabmuose vyk\xc4\x99s pasaulio \xc4\x8dempionatas susilauk\xc4\x97 labai didelio populiarumo: \xc4\x8dempionate dalyvavo 742 dalyviai i\xc5\xa1 32 \xc5\xa1ali\xc5\xb3. Priz\xc4\x85 i\xc5\xa1kovojo daugkartin\xc4\x97 pasaulio \xc4\x8dempion\xc4\x97 klaip\xc4\x97diet\xc4\x97 Jolanta Mileri\xc5\xabt\xc4\x97. U\xc5\xbe pasiekimus sporte Jolanta Mileri\xc5\xabt\xc4\x97 taip pat yra apdovanota prezidento Valdo Adamkaus garb\xc4\x97s ra\xc5\xa1tu.'